**Barundi, Barundikazi,**

**Ncuti z’Uburundi,**

 **Tugire amahoro, tugire amahoro, Sangwe amahoro, ubumwe, ibikorwa, iterambere n’ubutungane mu Burundi.**

1. Umwaka w’i 2013 urarangiye, uw’i 2014 uratanguye. Tubanje gukengurukira Imana Rugiravyose ku vyiza vyinshi yaduhunze uyu mwaka, twomgera tuyituura ngo tuyisabe kubandanya ituja imbere mw’irangurwa ry’imigambi yo muri uyu mwaka mushasha dutanguye. Nishimagizwe na bose.

1. Turipfurije abarundi n’ababa mu Burundi mwese umwaka mwiza, umwaka w’amahoro n’imigisha myinshi iva ku Mana mu ngo zanyu, mu babanyi, mu bagenzi, kandi twese,tuwutangurane ingoga nyinshi zo kwubaka, gukomeza urukundo no gutsimbataza amahoro mu gihugu cacu.
2. Iciyumviro nyamukuru tuzisunga kandi tukagendera muri uno mwaka mushasha kikaba ari**: « Iterambere n’amahoro birama bishingiye ku kumenya ukuri, gusubiza hamwe no guhariranira kw’abarundi ».**

**Barundi, Barundikazi,**

**Ncuti z’Uburundi,**

1. Uyu mwaka w’i 2013 turiko turasozera ni wo mwaka wa mbere uheze inyuma y’uwo twahimbajemwo yubile y’imyaka 50 Uburundi bumaze bushikiriye intahe y’ukwikukira. Kuri uwo musi, twasezeranye ko dutanguye intango nshasha. Twagira rero duce ku masonga ivyawuranguwemwo, tubone ko koko twahindutse kandi ko hari ico twahinduye kiboneka kandi co guhaya. Nkuko vyama bikorwa, ido n'ido mukazobishikirizwa n'abashikiranganji.
2. Muri rusangi, mu ntara zose z’igihugu, mu makomine yose biragaragara ko ibikorwa bijanye n’inyubakwa rusangi vyabandanije, kandi ko umwete n’ishaka vy’abanyagihughu bikiri vyose. Uturorero ni nk’ibirasi 2200 vybatswe, ibitaro...., amavuriro....., ibibuga vy'umupira.... vyubatswe n' amabarabara ........
3. Mu bijanye n'ibigwati, harateguwe ibibanza vy'inzu zingana n'1.321 ku ma sites 10 mu ntara za Bubanza, Bururi, Makamba, Karusi, Muramvya na Muyinga. Hakaba harubatswe ikigwati c'akarorero c'inzu 50 mu ntara ya Muramvya.
4. Amakomine yose uko ari 129 yarasuzumwe ingene yaranguye imirimo yayo, kandi muri rusangi yarakoze neza. Ivyayavuyemwo...............................................................................................................................

Ku mwaka ku mwaka, niyame rero yitegurira guhiganwa mu bikorwa vy'iterambere, ayabaye ayanyuma uyu mwaka aze yerekane ko yikubise agashi mu mwaka uza, aronke ikibanza ciza ; ayari yabaye mu zambere nayo aze akore agwanira kudata ibibanza vyiza yari yararonse. Gurtyo amakomine yose aze asange yakoze neza, arwanira ikibanza ca mbere.

1. Turibukije abarongoye intara n’abarongoye amakomine ngo ntibibagire gutegura inyubakwa rusangi canke ikindi gikorwa kiboneka imvukira zizohimbarizako umusi mukuru wahariwe amakomine.
2. Ivyashoboye kurangurwa tubikesha umutekano n’amahoro biri mu gihugu cose n’ubukerebutsi bw'abajejwe umutekano, abajejwe intwaro n’abanyagihugu, tutibagiye n’amakomite y’umutekano. Ntitworeka rero kubibashimira, kandi tukabasaba kubandanya uwo mutima mwiza wo gukunda igihugu no ku gikorera ku neza ya bose.
3. Mu Burundi nk’ahandi hose, umutekano ni wo shingiro rya vyose, uzana amahoro, ukaza umutekano, ukazana n'iterambere, umutekano wa bose nawo ukaba ushingiye ku mutekano w’umwe umwe.
4. Ni co gituma Leta yashizeho umugambi w’igihugu wo gutsimbataza umutekano mu gihugu cose, igasaba abarundi n’ababa mu Burundi bose kuwitaba no kuwushigikira mu gucungera umutekano wabo, mu kugwiza ibifungurwa, mu gusonera agateka ka zina muntu wese, n’ibindi. Umutekano rero ugizwe na vyinshi, si inkoyo zivuga, abarwana canke abicana gusa.

1. Uumutekano rero ni ntirengagizwa, kandi nkuko twama twabivuze, ni « Karahara mu ruganda ntibacura ». Leta rero ibandanya umugambi wo gukura ibigwanisho mu bantu babitunze batabitiye uruhusha, isekeza rya mbere rikaba ryagenze neza, naho bitasubijwe vyose, ariko bikaba vyaragaragaye ko mu nyuma ata bigwanisho vyiyongereye mu bantu. Ubu tukaba turiko turasozera isekeza rigira kabiri, naryo nyene twizeye ko rizoshika ku biharuro bishimishije vy'abasubije ibirwanisho ata gahato.

 Intumbero dufise ikaba ariyo kujijura abanyagihugu kudasubira kwiyumvira gutunga ibirwanisho batabifitye uruhusha. Nimukure iryo kara mu mpuzu ritarabaturira !

1. Leta kandi ibandanya isambura imigwi y’inkozi z’ikibi, inkoho zishika 143 n'amagrenade atari make bikaba vyarafashwe, ibandanya kandi igwanya urudandazwa rw’abantu na cane cane abigeme, urudandazwa rw’ibiyayuramutwe n’izoga zibujijwe n'amategeko, ubu abanyagihugu bakaba barya bakaryama, igihugu cose kikaba gitekanye, naho rimwe na rimwe, aha canke hariya, inkozi z’ikiba twumva ko zihaye inkumbi.
2. Ariko rero ntitwokwijajara, ngo turyame umukondorazosi, nitubandanye nyabuna guteramira umutekano wacu, aho tuba, aho turangurira imirimo canke mu bibanza vy’amakoraniro, na cane cane muri ibi bihe vy’imisi mikuru iheza umwaka.
3. Turiko turakora ibishoboka kugira turonke ibikoresho bikwiye kandi bijanye n’ibihe tugezemwo kugira umutekano w’abanyagihugu ube wose.

**Barundi, Barundikazi,**

**Ncuti z’Uburundi,**

1. Turavye ivyo twaciyemwo, ntitworeka kumenya ingene ukubura umutekano bibabaza. Ni co gituma tubanguka kwitaba akamo dutewe n’amakungu ko kugenda gufasha mu bindi bihugu aho umutekano uba wahungabanye.
2. Uburundi rero bwararungitse, kuva mu mwaka w'i 2008, abajejwe umutekano bashika 1.700 gutabara muri Somaliya. Igitigiri cabo kigenda kiduga ku mwaka ku mwaka, ku buryo bazoba barenga 5.000 mu mwaka w'i 2014. Abasirikare bacu bakaba bifata neza ku rugamba, mbere ubu inteko zo muri afrika ziri muri Somaliya zikaba zirongowe n'umurundi. Ni iteka rikomeye ry’igihugu cacu mu makungu.Turabashiye cane kandi turabateye intege ngo babandanye bitwara neza ku rugamba. Turapfurije kandi umwaka mwiza, maze Imana Rugiravyose ibandanye ibaja imbere, baze bagaruke bangana uko bagiye icabajanye gitunganye.
3. Amakungu yarasavye kandi Uburundi kuja gufasha abanyacentrafrika kugarukana amahoro n'umutekano vyahungabanye muri centrafrika. Twaritavye ako kamo, abajejwe umutekano bangana 850 bakaba bamaze gushika muri ico gihugu.

Umurundi akaba ariwe aherutse kunenwa ngo abe Icegera c'uwurongoye inteko mpuzamakugu ziri muri ico gihugu. N'irindi teka igihugu gitewe rifasha abarundi, Uburundi n'abasirikare bacu kumenyekana no gukira izina ryiza mu makungu.

Ntitwokwibagira kubibutsa k’Uburundi busanzwe bwararungitse abajejwe umutekano muri Sudani, Côte d'Ivoire na Haïti, naho nyene bakaba barangura neza igikorwa bashinzwe.

1. Kugira igihugu cacu kibandanye kimenyekana kandi tugwize abagenzi, twaruguruye ibiro vy'abaserukira Uburundi mu Buholande n'ibindi biro bifasha (Consulats honoraires) i Nantes, Bordeaux na Lyon m'Ubufaransa; muri afrika i Cazablanka muri Maroc; muri Aziya i Yerusalemu muri Israyeli, Mascate muri Omani na Mexique muri Amerika Latine. Tukaba turiko turitegurira kwugurura ubuserukizi bw’igihugu cacu muri Turkiya, Arabiya Swudite no murin Somaliya.
2. Twarabandanije kugira imibonano n’ibindi bihugu n’amashirahamwe mpuzamakungu, Uburundi burashobora kuronka ibibanza bitatu mw’ishirahamwe ry’Afrika (UA) n’ibindi mw’ishirahamwe mpuzamakungu ONU. Tukaba tubandanya imibonano kugira uburundi bube mu bagize Inama y’amahoro n’umutekano mw’ishirahamwe rya Afrika mu 2014 na 2015.
3. Kumenyekanisha neza igihugu ntibica mu nzira y'ubuserukizi bwaco mu bindi bihugu gusa, biraca no bikombe, imidari canke udushimwe turonka mu mahiganwa aduhuza n'ibindi bihugu, haba mu nkino z’umupira canke mu kwiruka, haba mu mahiganwa ajanye n'akaranga, tutibagiye udushimwe tw'iteka umukuru w'igihugu n'umufasha wiwe badahengeshanya kuronka mu makungu.

Turakeje abo bose baduserukiye bakaronka udushimwe kandi turateye intege n'abo bitavye amahiganwa ariko bataronse amahirwe yo gushimirwa. Ntibadebukirwe kuko n'uwudatsinze uno musi ashobora gutsina ejo.

1. Nidukunde rero igihugu cacu, tugikorere, tucitangire, kironke ikibanza ciza mu makungu, gitere imbere natwe dutere imbere. Duhamagariwe rero twese gukurikirana inyigisho zo gukunda igihugu ziriko ziratangwa, na cane cane duhe urwaruka rwacu akaryo ko kumenya no gukurana ingeso nziza zo kwama rushira imbere urukundo rw'abantu n'urw'igihugu cabibarutse. Indero iva hasi kandi igiti kigororwa kikiri gito.

**Barundi, Barundikazi,**

**Ncuti z'Uburundi,**

1. Kugira turwanye inzara ariyo mwansi wa mbere w’abarundi, Leta iguma na ntaryo yitwararitse kugwiza umwimbu w’ibifungurwa. Yaratanze umwavu w’ikizungu ungana hafi amatoni 20.000 ku miryango ishika 280.000, itako irabarihira ibice 40%, iratanga kandi inka za kijambere zababa 5.000 (4724), impene zishika hafi 2.000(1883), irafasha no gutegura ibibanza vyo kwororeramwo amafi bishika hafi 300 (274).

Leta yarongeye iratanga ibiterwa birinda indwara, aha twovuga nk'imitsinda y’ibitoke (irenga 1.000.000,) imivyaro y’ibigazi (irenga 200.000), ibikoti vy’imyumbati (birenga ibihumbi 11,) imbuto zirobanuye z'umuceri, ingemwe z’ivyamwa hafi 350.000 n'ibindi.

Ariko ntitwokwiyobagiza ko twama duhura n’ingorane zijanye n’uburyo, abigisha b’indimo batarangura neza akazi bashinzwe n’ikirere kitama kiba ciza. Hakaba hategekanijwe inama rukokoma izoca hirya no hino ingene igisata c’uburimyi n’ubworozi gikora n’ingene cotera imbere.

1. Mu bijanye n’ibiterwa njabukamazi n'ivyo mu mahinguriro, twararonse umwimbu urenga amatoni 36.500 y’ikawa idatonoye (café cerise) yavuyemwo amatoni yababa 1.000 y’ikawa ishoka hanze (café parche), amatoni arenga 9.000 y’icayi cumye n’amatoni arenga 900 y’ipampa. Leta ikaba iriko irakora vyose kugira ivyo biterwa bituzamira amafaranga y'agaciro bisubire guhurumbirwa n'abarundi.

Nayo ihinguriro ririma, rigahingura kandi rikadandaza isukari (SOSUMO), ryimbuye amatoni yababa 26.000, umwimbu ritari bwigere rironka kuva ribaho. Ni akarorero keza ku yandi mashirahamwe n'amahinguriro yacu. Umuyobozi w’iryo hinguriro akaba aherutse kuronka agashimwe kuko yabaye uwa mbere mu bayobozi beza b’amahinguriro bo muri afrika. Turamukeje na we nyene kuri iryo teka aherutse gutera uburundi mu makungu.

1. Ariko twomenya ko tudakingiye ibidukikije ata mwimbu ukwiye tuzoronka, inzara izodutera tubure ivyo dufungura, tubure akayaga keza n'amagara meza. Ni co ituma Leta yama yitwararika gukinga ingorane zova kw’ihindagurika ry'ibihe, igateza ibiti ku misozi ihanamye n'aho hose hakiri ikibanza. Ibiti birenga 3.550.000 bikaba vyaratewe mu ntara za Bururi, Rutana na Karusi, kandi uwo mugambi ukaba ubandanya, ukaba kandi uraba ingo zose. Mu kurwanya inkukura no gukingira imisozi ihananye, haraciwe imikobeko y’uburebure bw’ibirometero vyababa 600. Muri uyu mwaka utanguye tukaba dutegekanya gutera ibiti bishika 4.000.000.
2. Turakeneye rero abarundi benshi baciye ubwenge, bazi ubuhinga bwinshi mu bisata bitandukanye vy'ubuzima bw'igihugu. Ni co gituma hatanguwe ishure shingiro ritanga inyigisho zose kandi zisunze ibihe tugezemwo, zigisha no kwitegurira imigambi ivamwo ubuzi.
3. Mu kwitegurira iryo shure, abanyagihugu babandanije bubaka amashure, ibirasi bishika 2.637 bikaba vyarakiriye abanyeshure 135.594 bo mu mwaka w'indwi w'ishure shingiro mu mashure ya Leta n'ay'abigenga.Ariko abarundi barayamaze bati: "**Umuhini musha utera amabavu**", twatanguranye ingorane zijanye ahanini n'ibitabu n'abarimu badakwiye kandi bamwe bamwe batamenyereye inyigisho zitegekanijwe muri iryo shure, ariko tugenda turabitorera inyishu. Intango yama igora, ariko yama ibaho.
4. Abanyeshure, abavyeyi, abigisha n'abarundi bose borema, kuko isubirwamwo ry’inyigisho ririko rirakorwa mu mashure y'intango n’ayisumbuye rizotugirira akamaro, kuko ni inyigisho zijanye n'ibihe tugezemwo. Erega n'ahandi hose inyigisho zirahinduka, mworabira no mu bihugu twegeranye.
5. Tubandanya kandi kugwiza amashure y'imyuga, kuko biboneka ko asigaye ahurumbirwa n'abanyeshure benshi, kubera akamaro kayo kibonekeza mu bihe vya none. Hakaba haruguruwe amashure 6, abigisha nabo bararonka inyigisho zijanye n'imyuga.
6. Mu bijanya n’akazi, abigisha 2832 bo mu mashure yisumbuye n’ 1.495 bo mu mashure y’intango bararonse akazi.
7. Mu bijanye n’inyigisho za kaminuza, naho nyene amaprograma y'ivyigwa ariko arasubirwamwo, kugira abanyeshure baronke inyigisho z’akanovera n’impamyabushobozi zijanye n'igihe tugezemwo kandi twisunze n'inyigisho zitangwa mu makaminuza y'ibihugu vyo mu karere turimwo no mu bindi bihugu. Umugwi washinzwe ico gikorwa ukaba uri ku kivi.
8. Mu bijanye n’amagara y’abantu, Leta yarabandanije wa mugambi wo kuvura ku buntu abana bari munsi y'imyaka 5 n’abakenyezi bibungenze canke bibarukira mu bitaro canke mu mavuriro ya Leta, uwo mugambi kandi ukazobandanya.

Ku yindi migwi y'abanyagihugu naho, hariko haratangwa agakarata ko gufashanya ko kwivurizako(CAM) ku mafaranga 3.000 ku mwaka. Nimukagure mutaragwara ku neza yanyu n’umuryango, kuko gafise akamaro kanini.

1. Umugambi wo gukinga indwara urabandanya. Imisegetera yaratanzwe n'abana bararonse incanco zitegekanijwe. Twomenyesha abarundi ko hari abangushi biyadukije muri iyi misi, bagumura abantu ngo hari inshinge ziriko ziraterwa abana b'abigeme zibabuza kurondoka. Ico ni ikinyoma kitagira izina, muracamirira kure. Mwabigeme, abanyeshure n'abatari bo, muritabe incanco zose babahamagarira, kuko ziri mu mugambi wa Leta wo gukingira abanyagihugu, na cane cane abana, ngo bagire amagara meza.
2. Leta yarubatse ibitaro vy’akarorero vy’i Karusi, irâgura ibitaro vy’i Gihofi, iraheraheza amavuriro y’i Mpanda, Marumane no mu Rukana, n’ibindi.

1. Haratunganijwe kandi inama zo gusigurira abanyagihugu umugambi wo kugabanya imvyaro n'ingene bokwirinda gutwara inda batavyipfuza. Biramaramaje kwumva ko abanyeshure b’abigeme bo mu mashure y’intango n’ayisumbuye bashika 4.760 mu myaka ibiri gusa bahevye amashure kubera inda z’indaro. Umenga risigaye ari ivumwe! Abakuze muribuka ko ibara nk'iryo ritavugwa mucaruka.

Dusavye ko amategeko yokwirikizwa, abonona urwo rwaruka baruhendesha amafaranga, amanota mu vyigwa vy'ishure, amalift y'imodoka canke ipikipiki, n'ibindi, bagahanwa bimwe biboneka.

**Barundi, Barundikazi,**

**Ncuti z’Uburundi,**

1. Mu bijanye n'ubutunzi bw'igihugu, twaragize ingorane zikomeye, isoko nkuru ya Bujumbura irasha iratokombera, ibidandazwa n’amafaranga vyariyo birasha bicika umunyota, abadandaza basigara bipfumbereje, ruba uruhombo rukomeye ku badandaza, ku basuma muri iryo soko no kuri Leta nyene.
2. Turashima ingene abadandaza bashikiwe n’ivyo vyago bifashe n’ingene bagerageje gucumbagiza bakarondera aho baba barakorera mu kurindira ko ibikorwa vyo kwubaka isoko mfatakibanza birangira.
3. Turashima n’ingene ikigo co gutoza amakori OBR cakoze, kikinjiza amafaranga kitari bwashobore kwinjiza ku mwaka ashika imiliyardi 560 uyu mwaka, yari yatoje imiliyaridi 527 gusa mu mwaka w’2012. Tukaba dutegekanya kwinjiza imiliyridi 1.000 mu 2017.
4. Ivyo tubikesha umugambi wo kugwanya ibiturire, uwo kugwanya ubusuma bw'amafaranga, amategeko yo gutoza amakori yahinyanyuwe kugira ajane n'igihe tugezemwo, no kworohereza abadandaza, abashaka kuzana imitahe mu gihugu n'abo bose bakora akazi kinjiza amafaranga.
5. Tubandanya rero duhindura amategeko aho hose bikenewe, na cane cane mu gisata c'ubutunzi, bikaba vyaratumye abagwizatunga biyumvira kuzana imitahe yabo mu gihugu cacu, amashirahamwe 55 nayo aremerwa gukora, ubuzi burenga 3.300 bukazoshobora kuboneka. Uburundi bukaba bugenda buronka ikibanza ciza mu bijanye no kworohereza abagwizatunga gukora.
6. Leta ibandanya irondera ingene ubutunzi bw’igihugu bwoguma bwiyongera, haba mu guhimiriza abanyagihugu ngo bakore bagwize imwimbu, haba mu kugarukira ibiterwa njabukamazi nk’ikawa, icayi, ipampa n’ivyamwa no mu kwigisha no guhimiriza abakora mu gisata c’ubutare ngo bakorere mu makoperative, bakwikirikize amategeko, bashore mu makungu ubutare buzwi iyo buva, amatagisi atangwe kandi yinjire yose mu kigega ca Lata. Irikora no ku bagenzi canke amashirahamwe mpuzamakungu asanzwe ayifasha .
7. Kugira rero ubutare bwacu buronke isoko mu makungu, Leta yarasubiyemwo itegeko rigenga ubutare, ikaba iriko iritunganya mu bindi bisabwa n’amategeko mpuzamakungu yo mu karere turimwo no mu bindi bihugu, kugira bushobore kuronka isoko mu makungu ata nkomanzi.
8. Nayo mu bijanye n'umuyagankuba udakwiye, Leta, yikoze ku buryo bwayo, yaratanguye kwubaka ingomero ku nzuzi Mpanda, Jiji na Murembwe; urugomero rwo ku ruzi Kaburatwa narwo rukaba ruzokwubakwa n’Ibanki Exim yo mu Buhindi, igihugu c’ubushinwa naco kikaba caratanguye ivyigwa vyo kwubaka urugomero ku ruzi Ruzibazi.

Ibanki y’isi yose nayo yahaye Uburundi ingabire y’imiliyoni 113 z’amafaranga y’abanyamerika ngo bwifatanye n’ibihugu bibanyi mu kwubaka urugomero rw’umuyagankuba kuri Rusomo-Falls. Ikibazo umuyagankuba udakwiye kikaba kigiye gutorerwa inyishu mu myaka mike iri imbere.

1. Mu bijanye n’amabarabara, ibarabara bitiriye Ubuyapani (Boulevard du Japon) ryo mu gisagara ca Bujumbura ryahora ryitwa « Yaranda » ryarasubiwemwo kandi rirashirwamwo ikaburimbi ; ibikorwa vyo gusiga ikaburimbi igice ca mbere c'ibararabara rihuza Gitega na Ngozi kuva i Ngozi gushika i Nyangungu (30km) vayararangiye, ubu hakaba hariko hasigwa igice ca kabiri kiva i Nyangungu kigashika i Gitega (50km), kikaba kizorangira mu mwaka w’ 2.014.
2. Mu bijanya na wa mugambi wo kugabanya imiduga ya Leta, imiduga 390 yarahawe ababifiye uburenganzira kandi babishoboye. Nayo ku kibuga c’indege, harashizweho ivyuma bishobora kubona uwotumberayo afise ibikoresho bishobora guhungabanya umutekano, harashirwaho n’icuma kirihisha abinjirayo.
3. Mu bijanye n’ubutungane, urwego rw’ubutungane rwaratunganije inama rukokoma ihuza abaserukira ibisata vyose bw’urwo rwego, barahanahana ivyiyumviro ku bijanye n’ingene rukora, ingene rwokora neza gusumba ngo rutere imbere rwisunze ibihe tugezemwo, baratanga ivyiyumviro no ku kibanza c’urwego rw’ubutungane mu nzego z’igihugu.
4. Umwaka tura ngije waranzwe kandi no gushira mu ngiro imanza zishika 52.000 zacitse ariko zitari bwashirwe mu ngiro. Muri iryo sekeza, imanza 36.300 zarashizwe mu ngiro na sentare z’intango (67,9%) mu mezi atandatu ya mbere y’uwu mwaka turangije, tukaba dufise intumbero yuko ata manza zaciwe zoba zitarashirwa mu ngiro mu mwaka w’i 2014.
5. Kugira abanyagihugu boroherwe mu kwitura ubutungane, harubatswe amasentare y’intango 3 mu ntara ya Kayanza, abiri mu ntara ya Ruyigi na sentare nkuru i Bubanza. Harasubiwemwo inyubakwa za sentare nkuru z’intara za Muramvya, Makamba, Ruyigi, Cankuzo, Gitega na Karusi, haragurwa inyubakwa za sentare y’intango za Gahombo, Shombo, Butezi, Nyabitsinda, Matana, Buyengero, Maramvya, Gishubi na BUkirasazi.
6. Turashima ko abashingwamanza ba Leta bashoboye gutsinda imanza 167 ku zishika 228 zari mu butungane (70.61), bikaba vyerekana ko hariho ingendo nshasha nziza yo kugwanira inyungu z’igihugu.

**Barundi, Barundikazi,**

**Ncuti z'Uburundi,**

1. Iciyumviro nyamukuru c’uwu mwaka gishingiye ananini ku guhariranira. Ibikorwa vyinshi biramaze gukorwa kandi mu bwitonzi bwishi. Aho ibintu bigeze, integuro yo gushiraho umugwi wo kumenya ukuri no kurekuriranira yarashitse mu nama nshingamateka. Tukizera ko ushobora gutangura gukora muri uyu mwaka dutanguye. Burya uwitonze amira ibinoze.
2. Mu ntumbero yo kwitegurira amatora yo mu 2015, abaserukira Leta, imigambwe, amashirahamwe adaharanira inyungu za politike, abaserukira amadini, abaserukira ibihugu vyabo, uwuserukira umunyamabanga Mukuru wa ONU, abaserukira amashirahamwe mpuzamakungu bakorera mu Burundi, ba bulamatari, bagiye barahura, barahanahana ivyiyumviro ku bijanye no kwitegurira amatora n’itegeko rigenga amatora, barumvikana ku rupapuro rw'inzira bazisunga, batako bariyemeza gukwirikiza amategeko, kugira amatora aze agende neza.
3. Ku bijanye n’ihinyanyurwa ry’ingngo zimwe z’ibwirizwa nshingiro, Inama nshingamateka yaratunganije ibiganiro bihuza abaserukra imigambwe, amashirahamwe adaharanira inyungu za politike n’abaserukira amadini, barahanahana ivyiyumviro, bapfundika ko ibwirizwa nshingiro ritokorwako, kiretse ibijanye n’iyinjira ry’igihugu mw’ishirahamwe ry’ibihugu vyo muri afrika y’ubuseruko n’itegeko rigenga amatora, izindi ngingo zikazokwigwa imyuma y’amatora bibaye ngombwa.

Icegeranyo kikazoshikirizwa umugwi wa politike mu nama nshingamateka ngo nawo ugire ico woshikiriza coja mw'ibwirizwa nshingiro.

1. Mu kwitegurira neza amatora kandi, harateguwe inama zahuje urwaruka rw’imigambwe itandukanye, bararusigurira ingaruka mbi y’imishamirano isigaye yibonekeza mu badasangiye imigambwe, narwo nyene rurashikiriza ico rugona, bikaba vyatumye induru mu rwaruka rw’imigambwe zigabanuka, mbere zihera
2. N’abakenyezi baragize inama, barerekana ko bikenewe ko boserukirwa mu bibanza bikuru bikuru bifata ingingo.
3. Haratanguye kandi igikorwa co gutororokanya amazina y’abashaka kuronka ikarata karangamuntu nshasha itoroshe gukoreshwa mu busuma kandi ifise agashusho k’indangamuntu zo mu bihugu vyo muri afrika y’ubuseruko.

**Barundi, Barundikazi,**

**Ncuti z'Uburundi,**

1. Imbere yo gusozera, twashaka gusaba abarundi ibi bikwirikira:

Ubwa mbere: Abanyepolitike nibirinde imvugo iturira, bavavanure n'ingeso mbi yo guhamagarira abanywanyi babo n'abanyagihugu bose kuja mu mabarabara kugira imyiyerekano, bababesha ko aribwo buryo bwo gushikira ivyo bashaka.

Ubwa kabiri: Twirinde kutwaza ishavu, kuvuga nabi iyindi migambwe, twibuke ko imbere yo kuba abanywanyi b'imigambwe turi abarundi, kandi ko inyuma y’amatora tuguma turi abarundi, turi bamwe kandi ko ubuzima butegerezwa kubandanya.

Ubwa gatatu: Twirinde abanyepolitike bashaka kudusamaza badutesha kwirangurira imirimo, kanatsinda ni yo idutunze. Tumenye ko ata munyepolitike azoshobotra kugaburira abanywanyi biwe bashonje, ngo abavuze barwaye, ngo abarihire amashure y'abana, naho ariwe yabatesheje umwanya.

Ubwa kane: Gusaba abarundi bose ngo bagire urunani, bifatanye n'abajejwe intwaro, abajejwe umutekano, mu gucungera umutekano, na cane cane muri iyi misi mikuru irangiza umwaka, barikanure ntihagire umwansi aduca muryahumye.

Ubwa gatanu: Gutangura kwitegurira umusi mukuru wa komine hakiri kare, twubake kandi tubandanye ducungera ivyo twiyubakiye mu bikorwa rusangi nk’amashure, ibitaro n'amavuriro, kaminuza, ibibuga vy'inkino, amahinguriro, n'ibindi.

Ubwa gatandatu : Mu gisagara ca Bujumbura, tubanguke mu kwiyandikisha mu makomine tubamwo, kugira turonke ikarata ya karangamuntu nshasha mu ntumbero yo kwitegurira amatora meza. Ico gikorwa kikazotangura mu mwaka dutanguye mu zindi ntara z'igihugu.

Ubw'indwi: Twitabe inyigisho zo gukundisha igihugu, tugarukire akaranga kacu n'imico myiza vyamye biranga abarundi, kuko arivyo vyamye bisasagaza amahoro, urukundo n’umutekano mu gihugu.

Ubw’umunani: Twitegure kwitaba no gushigikira umugwi ujeje kumenya ukuri no kurekuranira niwatangura kurangura imirimo yawo.

Ubw’icenda : Twirinde amayegereyegere adakwirikije amategeko kandi twiture rwa rwego rwo gutatura amatati yoba hagati ya Leta, abakoresha n’abakozi, naho nyene mwabonye ko ibibazo bibabakiye mutashoboye kubitorera umuti mwebwe nyene.

1. Mu gusozera, twagira dusubire gusaba abanyepolitike kwitonda, kudashusha imitwe abanyagihughu no gurtyoza abo mudasangiye umugambwe. Nimukwirikize amategeko, muhiganwe, mutsinde canke murushwe mu mategeko. Nakare habura babiri hagatsinda umwe, kandi hitoza benshi hagatsinda umwe. Ntawuzota agateka kiwe canke ngo bamucire umukenke ngo ni uko atatsinze amatora. Amatora tumaze kwitegurira, kandi akagenda neza si make, nitwitegure nyabuna neza, amatora twimirije aze agende neza gusumba ayo tumaze gutegura yose. Ni ho tuzoba tweretse abandi ico turi n'ico tumaze.
2. Twashaka gushimira abo bose bitanze batiziganya mu guterera agacumu k’ubumwe mw’irangurwa ry’imigambi y’igihugu twari twateguye muri uyu mwaka dusozere. Tubasavye ngo babandanye ico gikorwa ciza.
3. Turasubiriye rero kwipfuriza abarundi n’ababa mu Burundi bose umwaka mushasha w’2014, uze ubabere umwaka w’ibikorwa vyinshi vy’iterambere, umwaka wo kumenya ukuri, kurekuriranira no kunywanisha abarundi. Muwuhimbaze kandi mubandanya muri mu kanyamuneza ka Noweri. Muze muwuronkemwo ivyiza mwipfuza n’ivyo mwipfuriza igihugu cacu. Nidushigikire"**Iterambere n’amahoro birama bishingiye ku kumenya ukuri, gusubiza hamwe no guhariranira kw’abarundi".**

 **Umusi mukuru mwiza mwese,**

 **Imana ibahezagire.**